黥奴行
作者：周紫芝
朝代：宋

paragraphs: 山西驍將真黥奴，兩斛笑彎金僕姑。
偶然浮雲變蒼狗，身騎高馬稱金吾。
胡兵倉黄忽南渡，地黑天昏兩龍去。
賊臣僭僞誰適從，將軍一呵百官懼。
仗劍前驅趣翠華，路人辟易空回顧。
至今願返河陽狩，荆棘艱難窘天步。
未懸北闕新頭顱，猶带安西舊都護。
前年縱兵肥水頭，横屍千里行人愁。
帳前騎士勇如虎，帳下嬌娥雙臉羞。
藁街流血天忽怒，小兒跳梁健兒舞。
寄語盧龍與范陽，中書相公今尚父，慎勿更如奴跋扈。